
ПРЕДШКОЛСКИ ПРОГРАМ
Предшколске установе „Радост“ Врњачка Бања

[bookmark: _Toc234391825]1.Уводне напомене

Предшколски програм доноси се на неодређено време, а мења се и допуњује по потреби, ради усклађивања са насталим променама у условима рада, организацији, потребама деце и породица, Развојним планом установе и важећим прописима.
Основни извори и полазишта за израду Предшколског програма су:
• Закон о основама система образовања и васпитања („Службени гласник РС“, бр. 88/2017, 27/2018 – др. закон, 10/2019, 6/2020, 129/2021, 92/2023 и 19/2025);
• Закон о предшколском васпитању и образовању („Службени гласник РС“, бр. 18/2010, 101/2017, 113/2017 – др. закон, 95/2018 – др. закон, 10/2019, 86/2019 – др. закон, 157/2020 – др. закон, 123/2021 – др. закон, 129/2021 и 19/2025);
• Правилник о основама програма предшколског васпитања и образовања („Службени гласник РС – Просветни гласник“, бр. 16/2018) – „Године узлета“;
• Правилник о ближим условима за остваривање припремног предшколског програма („Службени гласник РС – Просветни гласник“, бр. 5/2012);
• Правилник о врстама, начину остваривања и финансирања посебних, специјализованих програма и других облика рада и услуга које остварује предшколска установа („Службени гласник РС“, бр. 80/2021);
• Правилник о ближим условима и начину остваривања исхране деце у предшколској установи („Службени гласник РС“, бр. 39/2018);
• Правилник о ближим условима и начину остваривања неге и превентивно-здравствене заштите деце у предшколској установи („Службени гласник РС“, бр. 112/2017);
• Правилник о ближим условима и начину остваривања социјалне заштите деце у предшколској установи („Службени гласник РС“, бр. 131/2014);
• Правилник о стандардима квалитета рада установе („Службени гласник РС – Просветни гласник“, бр. 14/2018 и 1/2024);
• Правилник о ближим упутствима за утврђивање права на индивидуални образовни план, његову примену и вредновање („Службени гласник РС“, бр. 74/2018);
• Правилник о Протоколу поступања у установи у одговору на насиље, злостављање и занемаривање („Службени гласник РС“, бр. 11/2024);
• Правилник о поступању установе у случају сумње или утврђеног дискриминаторног понашања и вређања угледа, части или достојанства личности („Службени гласник РС“, бр. 65/2018);
• Статут Предшколске установе „Радост“ Врњачка Бања;
• Развојни план Предшколске установе „Радост“ Врњачка Бања;
• Годишњи план рада Предшколске установе „Радост“ Врњачка Бања;
• Извештаји о раду Установе, стручних органа, тимова, стручних сарадника и сарадника;
• Резултати самовредновања рада Установе и мере за унапређивање квалитета рада;
• Извештаји, записници и евиденције о стручном усавршавању запослених на нивоу вртића;
• Анализа досадашњих искустава у реализацији посебних програма и облика рада;
• Потребе и интересовања деце и породица, заснована на досадашњој пракси;
• Расположиви просторни, кадровски и материјално-технички услови Установе.

Полазећи од ових извора, ПУ „Радост“ наставља да унапређује рад кроз примену Основа програма Године узлета. Досадашње искуство показало је да тај концепт пружа подстицајно окружење за све учеснике – децу, породице и васпитаче – и зато ће и у наредном периоду остати темељ на коме се гради квалитетна пракса предшколског васпитања и образовања.



[bookmark: _Toc517019282][bookmark: _Toc207698651][bookmark: _Toc207700669][bookmark: _Toc234391826]2. Лична карта  ПУ "Радост"

Назив установе: Предшколска установа“Радост“
Адреса и место:Хероја Чајке број 20. Врњачка Бања
Телефон и факс: 036-611-344
                              036-611-343, директор
E-MAIL адреса: puradostvb@mts.rs 
Instagram-  #puradostvrnjackabanja   
WEB SITE – www.puradost.edu.rs
Oпштина: Врњачка  Бања
Округ: Рашки
Матични број: 07294409
[bookmark: _Toc207698652]Пиб: 100917916

[bookmark: _Toc207700670][bookmark: _Toc234391827]2.1. Локално окружење

           Установа се налази у изузетно природом богатом окружењу, почев од просторног дворишта па до огромних парковских површина, природних минералних извора и дечјих игралишта, спортских терена, локалних установа, јавних предузећа, приватних занатлија и др.
           Културни центар, биоскоп и библиотека налазе се у непосредној близини, Дом здравља и основна школа. Локална управа има максимално разумевање за делатност установе и улаже напоре у обнављању постојећих и проширењу капацитета обухвата деце. Родитељи корисници услуга су максимално мотивисани за сарадњу што доприноси квалитету рада у установи.
          Медији, радио и телевизија редовно прате догађања у установи. 
          Сви ресурси локалне заједнице се користе за богаћење квалитета понуде установе што ћемо наставити и у наредном периоду.
             Наша Установа се налази у изузетно богатом физичком окружењу, која пружа могућност боравка деце на отвореном простору ( парковске површине, бројни извори термо-минералне воде, дечија игралишта).
    
 Наше окружење чине:
- Културни центар"Замак културе",
- Летња позорница са 2000 места,
- Биоскоп,
- Градска библиотека,
- Врњачка телевизија,
- Омладински центар,
- Конгресни центар хотела "Zepter",
- Храм рођења пресвете Богородице и храм Живоносни Источник,
- 5 затворених базена и 2 отворена летња базена.
- спортски терени за мале и велике спортове,
- привредне организације,
- здравствене установе,
- Ценатар за социјални рад 
- Основне школе.

            Све наведено, и још много тога занимљивог и корисног, чини контекст у којем одрастају наши малишани. Везе са окружењем најпре се остварују у оквирима које одређује породица, да би се, поласком  детета у вртић, оно укључило у процесе којима се те везе проширују и даље обогаћују. Ми у вртићу се трудимо да све расположиве ресурсе у окружењу (природне, културно-историјске, рекреативне...) у највећој могућој мери користимо, како бисмо код деце изградили осећање да припадају свом окружењу и да оно припада њима.

         Установа за предшколско образовање, васпитање и исхрану деце "Радост" основана је 20.10.1980. године у Врњачкој Бањи са седиштем у улици Хероја Чајке бр.20. Радно време установе је од 06-17 часова.
На подручју општине Врњачка Бања у оквиру предшколске установе "Радост" налазе се три наменски грађена објекта и то:

1. Објекат "Радост"који је пуштен у функцију 1980. године са укупном површином простора од 1.294 м2са 3 јаслене групе, 4 васпитне групе, 2 целодневне групе у години пред полазак у школу и једна полудневна група у години пред полазак у школу.Овај објекат је окружен дворишним простором за боравак деце у укупној површини од 9.800м2 и налази се у улици Хероја Чајке бр.20.

2. Објекат "Колибри"изграђен 1988. године са укупном површином простора од 1.188м2, и двориштем од 7.300м2 у улици Душана Петровића Шанета бб са 3 јаслене групе,4 васпитне, 2 целодневне групе у години пред полазак у  1 полудневна група у години пред полазак у школу.

3. У дворишту основне школе у Новом Селу ради објекат ''Принцеза Катарина'' у којем раде  2 мешовите јаслене групе.Објекат је површине 180м2 користи двориште основне школе површине 8.992м2.

Користимо и два објекта старих школа које смо адаптирали и привели намени за потребе вртића и то:

1. Објекат "Врњци" у удворишту О.Ш. "Младост". Овај простор је прилагођен за потребе 1 групе мешовитог узраста од 3-5,5 год. и једне јаслене групе од 1-3год.Простор има 180м2 и 10.000м2 школског дворишта у улици Железничка 26.  

2. У Подунавцима од 27.01.2014.године ради вртић ''Подунавци''  у коме се налази 2 полудневне групе у години пред полазак у школу, 1 мешовита целодневна васпитна група и 1 целодневна мешовита јаслена група. Објекат је површине 260м2 и користи двориште површине 7.400м2.

Још четири вртића нам се налазе у адаптираним просторима при школама:

1. При ОШ "Бане Миленковић" у Новом Селу раде 2 групе целодневног боравка мешовитог узраста од 3-6 година и на спрату школе 2 групе у години пред полазак у школу, полудневне.

2. У прилагођеним просторијама у Пискавцу при ОШ " Попински борци "ради 1 целодневна мешовита група и 2 полудневне групе у години пред полазак у школу.

3. На спрату ОШ ''Младост'' Врњци у Штулцу  ради 1 целодневна мешовита васпитна група, 1 мешовита јаслена група и 1 група деце у години пред полазак у школу. Простор за потребе те групе је 132м2 и користи двориште школе површин двориште површине 4.498м2. 

4. У оквиру ОШ" Бранко Радичевић'' у Вранешима ради 1 целодневна мешовита васпитна група површине 92м2 и 1 група деце у години пред полазак у школу које  користе двориште од 1.250м2. 

5. У издвојеном објекту „Чаролија“ у Грачацу ради 1 целодневна мешовита васпитна група и 1 група у години пред полазак у шлолу. Простор за потребе група је 92м2 и користе двориште од 11.086м2. 

           Број издвојених одељења припремног предшколског програма при основним школама на терену је 3 групе и то у Отроцима, Липови и Рсавцима.
           У објекту "Радост" налази се централна кухиња одакле се храна дистрибуира по објектима.
           Облици рада су целодневни и полудневни у који су укључене и припремне предшколске групе.
               Образовно-васпитни рад у предшколској установи "Радост" се обавља на српском језику.



Објекти за децу

	Ред.
Број
	Назив
Објекта
	Број
обј.
	Капацитет
група
	Површина
Објекта
	Површина
Дворишта
	Адреса
	Власник

	1.
	
„Радост“

	
1
	
10
	
1.294 м2
	
9.800м2
	
Хероја Чајке  бр.20
В.Бања
	Јавна својина
Општина В.Б.
носилац права коришћења ПУ“Радост“

	2.
	
„Колибри“

	
1
	
10
	
1.188м2
	
7.300м2
	
Д.П.Шанета бр 29 А
В.Бања
	Јавна својина
Општина В.Б.
носилац права коришћења ПУ“Радост“

	3.
	„Врњци“

	1
	2
	180м2
	10.000м2
	Железничка 26
Врњци
	ОШ„Младост“ Врњци

	4.
	''ПринцезаКатарина''

	
1
	
2
	
181 м2
	
8.992м2
	
Ново Село
Ул.Бане Миленковић бр.9
	Објекат јавне намене-ПУ“Радост“на кп.бр.2415/2
инвест.општин

	5.
	Подунавци

	1
	2
	260 м2
	7.400м2
	Подунавци
Ул.Николе Тесле бр.69
	ОШ „БранкоРадичевић
Вранеши

	6.
	Штулац

	1
	2
	132 м2
	4.498м2
	ул.Штуљачка бр.80 Штулац
	ОШ„Младост“ Врњци

	7.

	Вранеши

	1
	1
	92 м2
	1.250м2
	Вранеши
Ул.Михајла Петровића
Аласа бр.1
	ОШ „БранкоРадичевић
Вранеши

	8.
	Ново Село
-при школи-
	1
	2
	38 м2
	
	Ново Село
 Ул.Бане Миленковић 
Бр.7
	ОШ „Бане Миленковић“
Ново Село

	9.

	Рсовци
-при школи-
	1
	1
	36 м2
	
	Предрага Ђукића бр.1.
	ОШ „ Бане Миленковић“ 
Ново Село

	10.
	Грачац
	1
	1
	92 м2
	11.086м2
	Грачац
ул.Светосавска
бр.223
	МЗ Грачац

	11.
	Пискавац
	1
	1
	72м2
	
	Хероја са Кошара  бр.9
	ОШ               „ Попински Борци “
Врњачка Бања





Преглед других прилагођених простора за рад – групе у години пред полазак у школу


	
	НАЗИВ ОБЈЕКТА
	БРОЈ
	БРОЈ
ГРУПА
	ПОВРШИНА
ПРОСТОРА

	1.
	ОШ „ Младост “ - Врњци
полудневно
	1
	1
	48м2

	2.
	ОШ „ Младост “- Врњци
полудневно
	1
	1
	48 м2

	3.
	ОШ „ Бане Миленковић “ – Ново Село
полудневно
	1
	1
	79 м2

	4.
	ОШ „ Бане Миленковић “ – Ново Село
полудневно
	1
	1
	79 м2

	5.
	ОШ „ Бранко Радичевић “ – Вранеши          полудневно

	1
	1
	69,35 м2

	6.
	Подунавци 
полудневно
	1
	1
	36 м2

	7.
	Подунавци
полудневно
	1
	1
	36 м2

	8.
	ОШ „ Младост “ - Штулац
	1
	1
	24 м2

	9.
	ОШ „ Попински Борци “- Пискавац
	1
	1
	63 м2

	10.
	ОШ „ Попински борци “ - Пискавац
	1
	1
	63 м2

	11.
	ОШ „ Бранко Радичевић “ - Отроци
	1
	1
	20 м2

	12.
	ОШ „ Попински борци “ - Липова
	1
	1
	60м2

	13.
	„ Радост “ - полудневни
	1
	1
	50 м2

	14.
	„ Радост “ - целодневни
	1
	2
	50 м2

	15. 
	„ Колибри “ - целодневни
	1
	2
	50 м2

	16.
	„ Колибри “ – полудневни 
	1
	
	50 м2



    Што се тиче кадрова, сви васпитачи имају одговарајућу стручну спрему. Од стручних сарадника у Установи раде педагог, психолог, сарадник за исхрану-нутрициониста. Редовна посета семинарима и стално стручно усавршавање доприноси квалитету васпитно-образовних активности.
             Васпитно-образовна  делатност у установи  обавља се пет радних дана у недељи, од 06 -17 часова у две смене - васпитачи  раде у оквиру пуног радног времена у току радне недеље 30 сати непосредног рада са децом, и 10 сати осталих облика рада: сарадња са друштвеном средином ,стручно усавршавање, рад у стручним органима и комисијама, припрема и вођење педагошке документације)- по унапред утврђеном распореду и решењима о структури и распореду обавеза у складу са овим Годишњим планом рада.
Прва смена почиње рад у 7 часова и завршава у 13 часова  а друга смена почиње  рад у 10  часова и завршава у 16 часова.
Дежурни васпитач  у првој смени  ради  од  06-12 часова а дежурни васпитач у другој смени  ради  од  10-17 часова.
             У седишту установе припремни предшколски програм се обавља у трајању од 4 сата у две смене. У првој смени  програм траје од 08:00 часова до 12:00 часова ( васпитачи од 07:00-12:00 часова)   а у  другој смени програм траје од 12:30 часова до 16:30 часова (васпитачи од 12:00-17:00 часова).
            У издвојеним објектима  припремни предшколски  програм обавља се у трајању од 4 сата, а почетак и завршетак радног времена се утврђује у зависности од радног времена основних школа   у  чијим се  просторијама  обавља делатност.
           Радно време кухињског особља у објекту "Радост" је  за куварице од 06:00 до 14:00 часова, осталог особља  од 06:30 до 14:30, секретар и финансијско-административно особље  од 07:00 до 15:00 часова, техничког особља од 06:30 до 14:30 часова, спремачице од 08:30 до 16:30 часова а дежурна спремачица  у првој смени од 06:00 до 14:00 а у другој смени од 09:00 до 17:00 часова.
Радно време директора и помоћника директора је од 07: 00 до 15:00
Нутрициониста ради од 07:00 до 15:00, сестре на превентиви од 07: 00 до 14:00
Стручни сарадници од 08: до 14:00.
           Рад у летњем и зимском периоду одвија се у складу са потребама родитеља и обезбеђењу енергената у току грејне сезоне. Од ове године раде током лета и зиме ради објекти на терену и то Врњци, Подунавци и Ново Село.

[bookmark: _Hlk174098694]           Правилник о организацији и систематизацији послова у Предшколској установи “Радост“ Врњачка Бања   бр.887 од  23.11.2020 год.-  Сагласнoст  оснивача – Закључак Председника  општине Врњачка Бања број:111-38/20  од 30.12.2020.год. и сагласност на I измене и допуне-Закључак Председника  општине Врњачка Бања број:11-25/21 од 24.марта.2021.год; Закључак на другу измену и допуну Правилника о организацији и систематизацији Председника  општине Врњачка Бања бр. 020-46/23 од 31.05.2023. и Закључак Председника  општине Врњачка Бања на трећу измену бр. 020-131/23 од 30.11.2023. и Закључак Председника  општине Врњачка Бања на четврту измену бр. 020-84/24 од 18.07.2024.

                У Установи je систематизованo 27 радних места са  планираних 124 извршилаца тј. у 2024/2025 години, 109 запослених на неодређено време који обављају послове на систематизованим радним местима. На Правилник  о организацији и систематизацији послова у ПУ“Радост“Врњачка Бања бр.887 од 23.11.2020.године, сагласност је добијена од стране оснивача –Закључак Председника општине  Врњачка Бања број:111-38/20 од 30.12.2020 године.

	Директор                                                                
1

	Помоћник директора
1

	Стручни сарадник                                                                                                                              3


	Сарадник за исхрану- нутрициониста
1

	Медицинска сестра на пословима превентивне заштите                                                           3

	Медицинска сестра васпитач/васпитач                                                                                       71

	Радник на пословима припремања хране                                                                                      4

	Радник на пословима сервирања хране                                                                                        12

	Техничар за прање и хемијско чишћење
1

	Радник за опште, правне, финансијске, административне и сличне послове                       
10

	Радник на одржавању хигијене                                                                                                      14

	Радник на техничким пословима                                                                                                  3

	Укупно:                                                                                                                                            124




     Васпитачи имају стечено високо образовање на основним академским студијама, основним струковним студијама и више образовања. Медицинске сестре – средње стручно образовање а остали запослени образовање према захтевима услова за систематизацију. 

3. Oблици рада са децом

3.1.Целодневни и полудневни боравак у Установи

У установи се реализује целодневни и полудневни облик рада са децом. Целодневни облик рада траје између осам и дванаест сати. У нашој Установи деца могу боравити од 6 до 17 часова. Намењен је деци чији родитељи раде пуно радно време . Обухвата децу јасленог узраста ( од 6 месеци до 3 године ) и васпитних група ( од 3 године до поласка у школу ). Овај облик рада обухвата 3 оброка, време за одмор и структуиране васпитно - образовне активности у складу са узрастом.
Полудневни боравак предшколског програма траје 4 сата ( од 8 до 12 и од 12 до 16 часова) и намењен је родитељима који имају флексибилно радно време. Припремни предшколски програм који је законски обавезак и одвија се у групама пред полазак у школу, најчешће се реализује у форми полудневног боравка ( у трајању од минимално 4 сата), сем уколико се родитељи не изјасне за целодневни боравак. Овај облик рада обухвата ужину и структуиране васпитно - образовне активности.


[bookmark: _Toc207700672][bookmark: _Toc234391829]3.1.1.Предшколска установа као место реалног програма васпитно-образовног рада

Реални програм настаје и развија се у конкретном контексту васпитно-образовне праксе. Он није унапред дефинисан документ, већ се обликује кроз заједничко учешће свих актера – деце, васпитача, стручних сарадника, породице и локалне заједнице. Такав програм је жива и динамична целина, која одражава културу вртића и вредности које заједнички градимо.

[bookmark: _Toc207700673][bookmark: _Toc234391830]3.1.2. Васпитно-образовни програм као израњајући програм заједничког живљења

Основе програма Године узлета дефинишу оквир за:
· креирање и унапређивање програма на нивоу установе и васпитне групе,
· развој различитих програма и облика рада у предшколском васпитању,
· утврђивање критеријума за праћење и вредновање квалитета,
· унапређивање установе и њене делатности у целини,
· обезбеђивање континуитета између предшколског и основношколског образовања,
· креирање пратећих ресурса којима се конкретизује концепција Основа програма.

[bookmark: _Toc207700674][bookmark: _Toc234391831]3.1.3. Концепцијом Основа програма афирмише се:

· вера у капацитет детета предшколског узраста да активно учествује у свом развоју и учењу,
· значај игре као кључног начина сазнавања,
· улога васпитача као јединствене, етичке и рефлексивне професије,
· улога стручних сарадника у развоју рефлексивне праксе и квалитетног програма,
· повезаност вртића са породицом и локалном заједницом као неодвојивим партнерима у процесу учења.

[bookmark: _Toc207700675][bookmark: _Toc234391832]3.1.4 Циљеви основа програма су:

· да сва деца имају једнаке могућности за учење и развој,
· да кроз учешће у програму доживљавају радост, сигурност и прихваћеност,
· да граде односе поверења, блискости и пријатељства,
· да развијају диспозиције за целоживотно учење: радозналост, истрајност, рефлексивност, поверење у себе,
· да породице имају могућности за избор, активно учешће и развој родитељских компетенција,
· да васпитачи и стручни сарадници испоље аутономију, креативност и професионалност,
· да вртић постане простор заједничког учења и подршке деце и одраслих.

[bookmark: _Toc207700676][bookmark: _Toc234391833]3.2. Облици и програми васпитно-образовног рада и њихово трајање  

Предшколска установа „Радост“ Врњачка Бања остварује васпитно-образовни рад кроз различите облике рада и програме, у складу са законом, потребама деце и породица, расположивим просторним, кадровским и материјално-техничким условима Установе.
У оквиру редовне делатности Установа реализује:
• целодневни боравак деце јасленог и вртићког узраста;
• полудневни боравак, у складу са организационим могућностима и потребама породица;
• припремни предшколски програм у целодневном и полудневном трајању;
• васпитно-образовни рад у хомогеним и мешовитим васпитним групама;
• различите облике и програме рада, пригодне, повремене, додатне и прилагођене програме;
• друге облике рада и услуга, у складу са потребама деце, породице, локалне заједнице и могућностима Установе.
Целодневни и полудневни облици рада организују се у складу са законом и организацијом рада Установе, док се припремни предшколски програм реализује у трајању од четири сата дневно у години пред полазак у школу. Конкретна организација рада, распоред група, време реализације и просторни услови ближе се уређују Годишњим планом рада Установе за сваку радну годину.
[bookmark: _Toc207700677][bookmark: _Toc234391834]3.2.1. Додатни програми

[bookmark: _Toc207700678]Циљ ових програма је подстицање свеукупног развоја детета – физичког, когнитивног, социо-емоционалног и стваралачког.
Задаци се односе на неговање дечје радозналости, развијање позитивне мотивације за учење и подршку деци да откривају сопствене потенцијале.
Активности се реализују кроз тематске играонице: физичку, саобраћајну, ликовну, музичку, драмску и истраживачку, у складу са интересовањем деце и актуелним темама у групи
[bookmark: _Toc234391835]3.2.2. Пригодни и повремени програми

Ови програми обогаћују васпитно-образовни рад културним, уметничким и рекреативним садржајима.
Циљ је неговање здравих животних стилова и физичке активности, као и развијање креативности и културне свести код деце.
Активности обухватају: рекреативне боравке на планини и мору, посете зоолошким вртовима, позоришним представама, библиотекама и културним догађајима. Традиционално се обележавају: Дан установе, Нова година, Свети Сава, Дечја недеља, Ускршња изложба, завршне приредбе и Дечји карневал.



[bookmark: _Toc207700680]3.2.3 Прилагођени програми и индивидуализована подршка

Прилагођени програми и индивидуализовани приступ усмерени су на обезбеђивање услова да свако дете, у складу са својим потребама, могућностима, интересовањима и темпом развоја, активно учествује у животу вртићке заједнице.
Подршка деци остварује се кроз праћење развоја и учешћа детета, прилагођавање простора, материјала, активности и начина комуникације, примену мера индивидуализације, израду, примену и вредновање индивидуалног образовног плана када је то потребно, као и кроз сарадњу са породицом и релевантним институцијама.
Посебна пажња посвећује се деци којој је потребна додатна подршка, деци са развојним тешкоћама, деци са хроничним обољењима, алергијама и специфичним здравственим потребама, деци из друштвено осетљивих група, као и деци која пролазе кроз осетљиве периоде адаптације и транзиције.
Подршка се планира и реализује тимски, у сарадњи васпитача, медицинских сестара–васпитача, стручних сарадника, родитеља, Тима за инклузивно образовање и, по потреби, интерресорне комисије, здравствених, социјалних и образовних установа.




3.3. Физичко окружење као димензија програма

Физичко окружење у вртићу није само простор, већ активан и динамичан ресурс који обликује положај детета и васпитача у програму. Оно одражава концепцију Основа програма Године узлета и представља једну од кључних димензија квалитетне праксе.
Простори у објектима ПУ „Радост“ разликују се по величини и капацитету – од урбаних средина до природом окружених локација – али им је заједничко да су безбедни, предвидиви, отворени и доступни свој деци. Унутрашњи и спољашњи простори су повезани, интегрисани и флексибилни по намени.

Простор је променљив и динамичан:
· подстицајан је и инспиративан,
· омогућава деци избор активности, садржаја и начина груписања,
· подржава и сарадњу и самосталност,
· омогућава деци да учествују у уређењу, истраживању и креирању простора.
На тај начин деца граде лични и групни идентитет, стичу осећај одговорности и поштовања за заједнички простор, а истовремено добијају бројне прилике за радост и игру.
Материјали који се користе у простору су разноврсни: природни, дрвени, рециклажни, пластични и други, тако да омогућавају вишенаменску употребу и подстичу машту и креативност. Поред играчака и дидактичког материјала, у простор се уносе и реални предмети који деци приближавају свакодневни живот.
Временска организација у вртићу је флексибилна и омогућава структуру, али и слободу у избору. Дневни ритам активности је предвидив и подржава развој рутина, али је истовремено довољно прилагодљив да уважава индивидуалне разлике међу децом.
У сарадњи са породицама договарају се правила и навике у вези са исхраном, одмором и боравком на отвореном, а дечја самосталност се подстиче кроз активно укључивање у свакодневне рутине.


3.4. Нега, исхрана, превентивно-здравствена и социјална заштита као подршка добробити деце

Нега, исхрана, превентивно-здравствена и социјална заштита представљају саставни део живота и рада у Предшколској установи „ Радост “ и остварују се као подршка целовитој добробити детета. Ове активности нису издвојене од васпитно-образовног рада, већ се прожимају кроз свакодневне рутине, односе, игру, активности и сарадњу са породицом.
Нега деце остварује се кроз бригу о основним потребама детета, развијање хигијенских и културно-хигијенских навика, подршку самосталности, правилно коришћење простора, средстава за личну хигијену, одеће, обуће, прибора и других елемената свакодневног живота у вртићу. Свакодневне животне ситуације користе се као прилике за учење, развој самосталности, одговорности и бриге о себи и другима.
Превентивно-здравствена заштита усмерена је на очување и унапређивање здравља деце, праћење општег здравственог стања, јутарњу тријажу, евидентирање повреда и болести, праћење раста и развоја, развијање здравствених навика и спречавање уношења и ширења заразних болести. Установа сарађује са родитељима, Домом здравља, Заводом за јавно здравље и другим релевантним институцијама, у складу са потребама деце и прописаним процедурама.
Исхрана деце организује се као правилна, безбедна, разноврсна и нутритивно избалансирана, у складу са узрастом, прописаним нормативима и индивидуалним потребама деце. Посебна пажња посвећује се деци са алергијама, интолеранцијама, хроничним обољењима и другим специфичним здравствено-нутритивним потребама, за коју се, у сарадњи са породицом, здравственим службама и кухињом, обезбеђују посебни режими исхране и индивидуални јеловници.
Социјална заштита у предшколској установи остварује се кроз препознавање потреба деце и породица, подршку деци из друштвено осетљивих група, сарадњу са породицом, Центром за социјални рад, здравственим и образовним установама, као и кроз обезбеђивање услова за укључивање, учешће и добробит сваког детета у вртићкој заједници.
Годишњим планом рада Установе ближе се планирају активности превентивно-здравствене заштите, сарадника за исхрану, васпитача, медицинских сестара–васпитача, стручних сарадника и других запослених у овој области.
[bookmark: _Toc207700681]
4. [bookmark: _Toc234391836][bookmark: _Toc207700682]Предшколска установа као место демократске и инклузивне праксе

4.1. Партнерство са породицом

Вртић је простор у коме се породице осећају добродошло и поштовано. Породица је 
препозната као равноправан партнер у васпитно-образовном процесу.

Сарадња се остварује кроз:
· редовне састанке и информисање о програму,
· учешће у Савету родитеља и радним телима,
· укључивање у активности са децом као волонтери или сарадници,
· заједничке манифестације (излети, приредбе, културни догађаји),
· позивање родитеља да поделе своје професионалне компетенције (нпр. лекари, уметници, спортисти).
На овај начин гради се партнерски однос поверења, подршка родитељским компетенцијама и заједничка одговорност за добробит деце.

[bookmark: _Toc207700683][bookmark: _Toc234391837]4.2. Повезаност са локалном заједницом

Вртић активно користи ресурсе заједнице као што су паркови, библиотеке, културне и спортске институције.
Деца и васпитачи учествују у локалним манифестацијама (фестивали, прославе, изложбе), чиме се јача осећај припадности.
Сарадња са школама је нарочито значајна: реализују се заједничке активности, размењују искуства и информације, што обезбеђује континуитет у образовању.
Локалне привредне и услужне организације укључују се у подршку установи кроз донације и сарадничке пројекте.

4.3. Рад са децом из осетљивих група и подршка деци којој је потребна додатна подршка

Предшколска установа „Радост“ развија инклузивну праксу засновану на уважавању различитости, праву сваког детета на учешће, припадање и подршку, као и на уверењу да сва деца имају потенцијале за учење и развој.
Установа обезбеђује подршку деци из друштвено осетљивих група, деци са развојним тешкоћама, деци са сметњама у развоју, деци са хроничним обољењима, алергијама и специфичним здравственим потребама, деци са тешкоћама у понашању, адаптацији или социјалном укључивању, као и деци и породицама којима је потребна додатна подршка у одређеним животним и развојним периодима.
Подршка се реализује кроз праћење детета у реалним ситуацијама, консултације са породицом, прилагођавање простора, материјала, активности и начина комуникације, примену мера индивидуализације, израду индивидуалног образовног плана када је то потребно, као и кроз сарадњу са интерресорном комисијом, здравственим, социјалним и образовним институцијама.
Циљ подршке није издвајање детета, већ његово активно учешће у животу групе, развијање односа са вршњацима и одраслима, јачање самопоуздања, самосталности, осећаја припадности и добробити.

[bookmark: _Toc207700685][bookmark: _Toc234391838]4.4. Транзиција и континуитет у образовању

Предшколска установа „Радост“ кроз континуирану сарадњу са основним школама на територији општине Врњачка Бања обезбеђује подршку деци и породицама у процесу преласка из вртића у школу. Транзиција се не посматра као једнократан догађај, већ као постепен и планиран процес који обухвата упознавање деце са школским окружењем, сарадњу васпитача, учитеља, стручних сарадника и родитеља, као и размену информација значајних за добробит, учење и развој детета.
Циљ сарадње са школама је да се деци омогући сигуран, постепен и подржавајући прелазак у први разред, уз очување континуитета у учењу, развоју, социјалним односима и подршци породици. Посебна пажња посвећује се деци којој је потребна додатна подршка, деци која су укључена у мере индивидуализације или ИОП, као и деци и породицама којима је потребна појачана подршка у периоду преласка у школу.
У складу са тим, Установа развија општи модел сарадње са основним школама, који се сваке радне године конкретизује Годишњим планом рада Установе, годишњим планом рада Тима ППП, планом рада Тима за инклузивно образовање/ИОП када је реч о деци којој је потребна додатна подршка, као и Акционим планом за реализацију Развојног плана Установе.

	Активности
	Начин реализације
	Носиоци активности
	Време реализације

	Планирање сарадње предшколске установе и основних школа
	Састанци, договори и размена информација о облицима сарадње, планирање заједничких активности и утврђивање динамике сарадње
	Директор, стручни сарадници, Тим ППП, Тим за ИОП, васпитачи група у години пред полазак у школу, представници основних школа
	Почетак радне године и током године

	Наставак сарадње са основним школама у процесу транзиције деце из вртића у школу
	Континуирана комуникација, консултације, договори о посетама, сусретима, заједничким активностима и размени релевантних информација о деци 
	Стручни сарадници вртића и школа, васпитачи група у години пред полазак у школу, учитељи, Тим ППП, Тим за ИОП
	Током године

	Заједничке активности деце из вртића и ученика основне школе
	Дружења, заједничке игре, радионице, спортске, ликовне, културне и друге активности у вртићу школи и локалној заједници
	Васпитачи, учитељи, деца, ученици, стручни сарадници по потреби, Тим за ППП
	Током године, у складу са договором са школама

	
Сарадња васпитача и учитеља
	Састанци, разговори, размена искустава, анализа примера добре праксе и договори о начинима подршке деци у преласку у школу
	Васпитачи група у години пред полазак у школу, учитељи, Тим ППП
	Током године, нарочито у другом полугодишту

	Сарадња стручних сарадника вртића и школа
	Стручне консултације, размена информација, планирање подршке деци и породицама, сарадња у процесу уписа и припреме за школу
	Психолог и педагог установе, стручни сарадници основних школа, Тим ППП, Тим за ИОП по потреби
	Током године, по потреби

	Континуирана сарадња свих актера васпитно-образовног рада вртића и школе кроз хоризонталне размене
	Хоризонталне размене, посете, разговори о пракси, размена примера добре праксе и искустава у раду са децом
	Васпитачи, учитељи, стручни сарадници вртића и школа, директор, Тим ППП

	Током године

	Размена информација о деци којој је потребна додатна подршка у процесу транзиције
	Састанци са родитељима, школом и релевантним службама, израда индивидуалног плана транзиције, размена информација уз поштовање поверљивости и сагласност родитеља
	Тим за ИОП, стручни сарадници, васпитачи, родитељи, стручни сарадници школе, учитељи
	По потреби, нарочито у периоду март–јун


	Размена информација о деци ради обезбеђивања континуитета транзиције
	Састанци, консултације и размена општих информација значајних за лакши прелазак деце из вртића у школу, уз уважавање добробити детета и поверљивости података
	Васпитачи, учитељи, стручни сарадници вртића и школа, родитељи и релевантни тимови
	Крај радне године и по потреби након поласка у школу



Конкретне активности, термини, школе са којима се сарађује, носиоци активности и начин реализације ближе се планирају Годишњим планом рада Установе, годишњим планом рада Тима ППП, планом рада Тима за инклузивно образовање/ИОП када је реч о деци којој је потребна додатна подршка, као и Акционим планом за реализацију Развојног плана Установе за сваку радну годину.


4.5. Акциони план транзиције за децу која прелазе из предшколске установе у основну школу


	Активност
	Циљ
	Носиоци активности
	Време реализације

	Заједничка активност са школском децом у оквиру             
Дечије недеље (нпр. цртање кредама, спортски дан и сл. )
	Лакша транзиција деце из вртића у школу
	Тим за ППП
Васпитачи
Учитељи
	Октобар

	Посета групе деце из предшколске установе , школи и боравак деце на часу код будућих учитеља,  упознавање са осталим запосленима             (педагог, психолог) и просторијама школе 
	Упознавање деце са активностима школе, простором и запосленима
	Васпитачи
Тим за ППП
	Март

	Упознавање родитеља ( на родитељским састанцима ) са транзиционим активностима при преласку  деце из предшколске установе у основну школу
	Лакши и безболније прелазак деце из једног система образовања  у други
	Васпитачи
	Април - мај

	Боравак потенцијалних учитеља у предшколској установи и међусобно упознавање деце и учитеља
	Размене информација о деци ради успешније транзиције из предшколске установе у основну школу
	Стручни сарадници
Васпитачи
Тим за ИОП
Тим за ППП
	Мај - јун

	Израда позивница за завршну приредбу за учитеље који преузимају први разред

	Деца су укључена у транзиционе активности
	Деца  и
васпитачи група у години пред полазак у школу
	Јун

	Даља сарадња ПУ и ОШ  виду размене информација о деци
	Додатна подшка деци 
	Васпитачи
	Септембар





4.6. Акциони плам транзиције деце са развојним сметњама и тешкоћама ( који су на ИОП-у или индивидуализацији ) из предшколске установе у основну школу


	
	Активност
	Циљ 
	Носиоци активности
	Предвиђено време реализације

	1.
	Сатанак тима за ИОП са васпитачима који имају децу која раде по ИОП-у или су на индивидуализацији 
	Израда плана транзиције
	Тим за ИОП 
Васпитачи
Родитељи
	Март 
2027.

	2.
	Организовање састанака са родитељима
	Информисање родитеља о процесу транзиције, потребним корацима и ресурсима који су на располагању
	Васпитачи
Стручни сарадници
	Март
2027.

	3.
	Посета групе деце из прешколске установе, школи и боравак деце на часу код будућих учитеља и упознавање са осталим запосленима  и просторијама школе 
	Упознавање деце са простором, запосленима и активностима школе
	Васпитачи 
Тим за ППП
	Април-мај
2027.

	4.
	Боравак потенцијалних учитеља у предшколској установи и међусобно упознавање деце и родитеља
	Размена информација о деци ради успешније транзиције из предшколске установе у основну школу
	Стручни сарадници
Тим за ППП
Тим за ИОП
Васпотачи
	Мај-јун
2027.

	5.
	Укључивање стручњака из школе у израду плана транзиције
	Успостављање сарадње са школским психологом и педагогом ради планирања специфичних статегија подршке ради подршке током транзиције
	Тим за ИОП
Стручни сарадници
	Март
2027.

	6.
	Даља сарадња ПУ  и ОШ у виду размене информација  о деци и достављање документације
	Подршка деци  у првим месецима школе и праћење напредка
	Тим за ИОП
	Септембар-децембар
2027.




4.7. Заштита деце од дискриминације, насиља, злостављања и занемаривања и поступање у кризним догађајима

Предшколска установа „Радост“ обезбеђује безбедно, подстицајно и инклузивно окружење у коме се негују уважавање, толеранција, сарадња, ненасилна комуникација и поштовање права детета. Заштита деце од дискриминације, насиља, злостављања и занемаривања остварује се кроз превентивне активности, јасне процедуре поступања, сарадњу са породицом и надлежним институцијама, као и кроз континуирано праћење безбедности и добробити деце.
Установа реализује Програм заштите деце од дискриминације, насиља, злостављања и занемаривања, као и активности усмерене на превенцију непожељних понашања, развијање социјално-емоционалних вештина, емпатије, сарадње, одговорности, разумевања права и обавеза и конструктивног решавања сукоба.
Васпитачи, медицинске сестре–васпитачи, стручни сарадници и родитељи сарађују у препознавању ризика, пружању подршке деци и развијању правила понашања у групама. У ситуацијама сумње или појаве дискриминације, насиља, злостављања или занемаривања, Установа поступа у складу са прописаним протоколима, води потребну документацију и укључује надлежне службе када је то потребно.
	Тим за заштиту деце од дискриминације, насиља, злостављања и занемаривања у склопу својих редовних активности планираних акционим планом тима обавља континуирану процену безбедности како унутар установе тако и ван установе.
Саставни део система заштите чини и поступање Установе у кризним догађајима. У складу са специфичностима, ресурсима и капацитетима Установе, планирају се превентивне, припремне, интервентне и посткризне активности, безбедна места унутар и изван установе, начини обавештавања и алармирања, сарадња са хитним службама и облици психолошке подршке деци, запосленима и родитељима. Конкретне активности, носиоци, динамика, начини праћења и извештавања ближе се планирају Годишњим планом рада Установе, кроз план рада Тима за заштиту деце од дискриминације, насиља, злостављања и занемаривања и Тима за психолошке и кризне интервенције.

5. Предшколска установа као место рефлексивне праксе

5.1. [bookmark: _Toc207700689][bookmark: _Toc234391841]Заједница рефлексивне праксе: професионални развој и јавно деловање

Развијање рефлексивне праксе у ПУ „Радост“ је континуиран процес који 
подразумева преиспитивање сопствених полазишта и праксе, размену са колегама и сарадњу са породицама, локалном заједницом и стручњацима.
Кроз овај процес васпитачи и стручни сарадници развијају професионалну аутономију, граде културу дијалога и заједничког учења и унапређују квалитет програма.
Облици стручног усавршавања обухватају:
· индивидуално усавршавање (самообразовање, рад на личним плановима усавршавања, приправништво),
· групно и стручно усавршавање кроз активе васпитача и медицинских сестара, стручне тимове, семинаре, саветовања и стручне скупове,
· размену искустава са другим предшколским установама,
· укључивање у акредитоване програме Министарства просвете.
У оквиру установе функционише тим за медијску промоцију, чији је задатак да јавности представи рад вртића, креира садржаје за интернет страницу и укључи родитеље у јавне манифестације. На овај начин вртић јача своју видљивост и промовише културу партнерства.
5.2. [bookmark: _Toc207700690][bookmark: _Toc234391842]Праћење и вредновање остваривања програма

Праћење и вредновање врши се систематски и на више нивоа, уз активно учешће васпитача, стручних сарадника, родитеља и деце.
Форме праћења и вредновања:
· педагошки колегијуми – редовно два пута месечно (и чешће по потреби),
· васпитно-образовно веће,
· актив васпитача и актив медицинских сестара – васпитача,
· састанци тимова у објектима и тимова припремних предшколских група,
· стални задатак тима за праћење, вредновање и унапређивање квалитета рада установе,
· угледне активности и њихова анализа,
· праћење играоница са децом и родитељима, као и сарадње са породицом и заједницом,
· консултације са просветним саветником (по потреби),
· посете другим предшколским установама (Краљево, Рашка, Лајковац, Трстеник, Александровац, Брус…) ради размене искустава.
Методе и инструменти:
· упитници, анкете и чек-листе за родитеље и васпитаче,
· евиденција о сарадњи са породицом, локалном заједницом и школама,
· тематски и пројектни портфолио група,
· књига података и евиденција о деци и породицама,
· документација о планирању, реализацији и евалуацији на нивоу групе.
Фокус праћења:
· усклађеност са Годишњим планом рада и Развојним планом установе,
· квалитет реалног програма у групама и објектима,
· сарадња са породицом, локалном заједницом и школом,
· укључивање деце из осетљивих група и транзиција у школу,
· професионални развој запослених и унапређивање услова за учење.
Резултати праћења и вредновања анализирају се на стручним тимовима и већима и користе се као основ за самовредновање и унапређивање праксе.





	Шта пратимо и вреднујемо?
	Ко учествује?
	На који начин?

	Усклађеност са Годишњим планом рада и Развојним планом установе
	Тимови, Активи, Стручни сарадници, Директор и помоћници директора
		Упитници, записници са састанака, евиденција реализације активности



	




	Квалитет реалног програма васпитно-образовног рада у групама и објектима
	Васпитачи, медицинске сестре–васпитачи, стручни сарадници, Родитељи, Директор и помоћници директора
	Увид у простор и материјале, упитници, анкете и чек-листе о простору и материјалима, евиденција планирања, реализације и евалуације (књига података, тематско/пројектни портфолио)

	Предшколска установа као место демократске и инклузивне праксе
	Васпитачи, медицинске сестре–васпитачи, стручни сарадници, Родитељи, Директор и помоћници директора
	Записници са родитељских састанака и тимова, упитници родитеља, евиденција сарадње са породицом, локалном заједницом и породицама деце из осетљивих група, евиденција транзиције детета и породице

	Развој установе као заједнице рефлексивне праксе
	Васпитачи, медицинске сестре–васпитачи, стручни сарадници, Родитељи, Директор и помоћници директора
	Упитници за самоевалуацију, анкете за родитеље, анализа документације, дискусије и групна рефлексија


 
Праћење и вредновање остваривања Предшколског програма повезује се са Годишњим планом рада, Развојним планом установе, резултатима самовредновања, извештајима стручних органа, тимова и сарадника, као и са непосредним увидом у васпитно-образовну праксу. На основу добијених података планирају се мере за унапређивање квалитета рада, подршку деци и породици, развијање реалног програма и професионални развој запослених.
Посебан значај у праћењу и вредновању има педагошка документација: радне књиге, почетни и процесни панои, тематски и пројектни портфолији, дечји портфолији, белешке, фотографије, дечји искази, продукти и други облици документовања. Документација се користи као основ за разумевање дечјег учења и учешћа, дијалог са децом и породицом, рефлексију васпитача и планирање даљег развијања програма.

